Stĺp mieru v parku. Bardejovské Kúpele
**Stĺpy mieru** (angl. *Peace Poles*) je projekt pochádzajúci z Japonska ako odozva na výbuch atómovej bomby v Hirošime a Nagasaki v 2. svetovej vojne. Stĺp mieru je pamätník, ktorý zobrazuje správu „*May Peace Prevail on Earth*" v jazyku krajiny, kde bol umiestnený– slovensky „*Nech na Zemi zavládne mier*".

Vznik
-----

Myšlienku mierových stĺpov prvýkrát zrealizoval roku 1955 Masahisa Goi v Japonsku. Mimo Japonska boli prvýkrát postavené v roku 1983. Odvtedy sa po celom svete umiestnilo viac ako 200 000 v takmer 200 krajinách. Mierové stĺpy môžu byť vyrobené z rôznych materiálov. Text na stĺpe môže byť maľovaný, vyrezávaný, leptaný, zvarený, prilepený alebo nitovaný, ale môže byť napísaný aj na tabuľke, ktorá je pripevnená na stĺp skrutkami. V iných prípadoch ide o prácu umelca či sochára.

Aktivity spojené s projektom Stĺpy mieru
----------------------------------------

Stĺpy mieru sú najuznávanejšou pamiatkou venovanou mieru na zemi. Predstavujú najvyššie ašpirácie mieru a dobrej vôle, ktoré sú vlastné ľudskému srdcu, presahujúce rasu, náboženstvo a vierovyznanie. Mierové stĺpy slúžia na šírenie posolstva, „*Nech na Zemi zavládne mier*", do každého kúta zemegule. Majú pozdvihnúť ľudské vedomie tak, aby prijalo jednotu svetovej globálnej rodiny. Vo svete boli stĺpy mieru umiestnené na rôznych miestach ako je napr. severný magnetický pól, Hirošimský pamätník mieru, miesto egyptských pyramíd v Gíze a svätyne Aiki v Iwame v Japonsku. Bežne sú však inštalované na významných verejných miestach, ako sú komunitné parky alebo blízko vchodov do kostolov či škôl. Na Slovensku túto tradíciu založila v roku 1996 organizácia Humatrend n.o. ktorá zabezpečila umiestnenie viac ako 100 stĺpov v mnohých mestách, obciach ale aj v priestoroch rekreačných zariadení. Medzi tieto miesta patrí napríklad Mierová hora na Kojšovskej holi. Je tam osadených 49 stĺpov mieru, ktoré symbolizujú 49. rovnobežku zemegule, na ktorej Mierová hora leží. Stĺpy mieru sú vztýčené aj v areáli Národnej kultúrnej pamiatky na Slavíne v Bratislave s názvom Mierová lúka. Prvý samostatne stojací stĺp bol postavený 23.6.1996 v parku Bardejovských Kúpeľov.

Galéria
-------

* Pamätná tabuľa Bardejovské KúpelePamätná tabuľa Bardejovské Kúpele
* Mierová hora na Kojšovskej holiMierová hora na Kojšovskej holi
* Stĺp mieru v areáli Prešovskej univerzityStĺp mieru v areáli Prešovskej univerzity
* Stĺp mieru v areáli Základnej školy Československej armády v PrešoveStĺp mieru v areáli Základnej školy Československej armády v Prešove

Referencie
----------

1. ↑  Contributors to Wikimedia projects. *Peace pole* [online]. en.wikipedia.org, 2005-03-16, [cit. 2023-06-13]. Dostupné online.
2. ↑  Contributors to Wikimedia projects. *Peace pole* [online]. en.wikipedia.org, 2005-03-16, [cit. 2023-06-13]. Dostupné online.
3. ↑   *Peace Pole Project – May Peace Prevail On Earth* [online]. www-peacepoleproject-org.translate.goog, 2020-09-03, [cit. 2023-06-13]. Dostupné online.
4. ↑   *Zaslúži si pozornosť! Unikátny projekt Stĺpy mieru oslavuje tento rok už 25 rokov* [online]. instacks.sk, [cit. 2023-06-13]. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Stĺpy mieru**